I alt fire personer er varetægtsfængslet i forbindelse med sag om knivstikkeri i Skivum fredag aften.

Opdateret mandag kl. 15 med oplysningen om, at den fjerde mand er varetægtsfængslet til 7. april. En fjerde person er nu anholdt og blev mandag varetægtsfængslet indtil 7. april efter en episode, der udspillede sig i Skivum fredag aften, hvor to personer blev stukket med en kniv. -  Han ringede selv herind og anholdelsen foregik stille og roligt, fortæller vagtchef ved Nordjyllands Politi, René Kortegaard. Lederen af efterforskningen, politikommissær Mikkel Brügmann, ønsker ikke at kommentere på, hvilken rolle den anholdte har haft i knivstikkeriet, da efterforskningen stadig er i gang. To personer, en 25-årig og en 26-årig mand, blev efter knivstikkeriet fredag aften kørt på sygehuset. Her var den ene i kritisk tilstand, men de er nu begge uden for livsfare. Fredag og lørdag har Nordjyllands Politi anholdt tre mænd i forbindelse med knivstikkeriet. De blev ved et grundlovsforhør lørdag alle varetægtsfængslet frem til den 7. april, sigtet for grov vold. Politikommissær Mikkel Brügmann oplyser mandag eftermiddag, at der stadig mangler afhøringer i sagen, men at politiet er kommet langt med efterforskningen.